b"\n_START_ARTICLE_\nDe forenede Papirfabrikker\n_START_SECTION_\nEfterkrigstiden\n_START_PARAGRAPH_\n2. verdenskrigs udbrud og Danmarks bes\xc3\xa6ttelse 1940 bragte naturligvis alle investeringsid\xc3\xa9er til oph\xc3\xb8r, og efter krigen \xc3\xa6ndrede den gunstige situation sig for fabrikken. Qua dannelsen af det europ\xc3\xa6iske f\xc3\xa6llesmarked og frihandelsomr\xc3\xa5det EFTA, som Danmark var medlem af, \xc3\xa6ndrede den internationale konkurrencesituation sig i anden halvdel af 1950'erne. DfP m\xc3\xa5tte s\xc3\xa5ledes i l\xc3\xb8bet af det f\xc3\xb8lgende \xc3\xa5rti acceptere \xc3\xb8get konkurrence fra f.eks. svensk og finsk papirindustri._NEWLINE_Papirvirksomheden fors\xc3\xb8gte at indstille sig p\xc3\xa5 de nye tider ved opk\xc3\xb8b af papirgrossister og rationalisering af produktionen. DfP opk\xc3\xb8bte i 1966 og 1967 de dominerende danske papirgrossister H. Christensen & S\xc3\xb8n A/S, Viggo Borch A/S og C.C. Winthers Eftf. A/S._NEWLINE_Gamle Maglem\xc3\xb8lle i N\xc3\xa6stved blev nedlagt i \xc3\xa5rene 1965-71 og nedrevet i 1980. I dag ligger byens r\xc3\xa5dhus p\xc3\xa5 grunden._NEWLINE_Opk\xc3\xb8b og vedvarende rationaliseringer kunne ikke forhindre, at virksomheden kom ud i en krise, der blev \xc3\xa5benbar i 1970'erne. Men da De Danske Sukkerfabrikker i 1979 opk\xc3\xb8bte aktiemajoriteten i De forenede Papirfabrikker, blev der tilsyneladende skabt ro om fremtiden. \xc3\x98konomien blev genoprettet, der blev satset p\xc3\xa5 genbrugspapir, et afsv\xc3\xa6rtningsanl\xc3\xa6g blev opf\xc3\xb8rt til dette form\xc3\xa5l p\xc3\xa5 Maglem\xc3\xb8lle-fabrikken, og DfP blev atter attraktiv._NEWLINE_De forenede Papirfabrikker fejrede i 1989 et optimistisk 100-\xc3\xa5rs jubil\xc3\xa6um, og senere p\xc3\xa5 \xc3\xa5ret solgte De Danske Sukkerfabrikker (nu Danisco) ved \xc3\xa5rsskiftet med god fortjeneste den gamle danske papirkoncern til den svenske papirgigant Stora (nu StoraEnso), hvorved navnet DfP forsvandt. Alligevel var det for optimistisk at tro, at produktionen fuldst\xc3\xa6ndigt kunne forblive i Danmark. De nye svenske ejere var ikke interesseret i genbrugspapir. Svenskerne tog i for\xc3\xa5ret 1992 den beslutning, at papirmaskinerne p\xc3\xa5 Maglem\xc3\xb8lle ikke var egnede til produktion af genbrugspapir i h\xc3\xb8j kvalitet. Produktionen blev f\xc3\xb8lgelig placeret p\xc3\xa5 Dalum Papirfabrik, og Maglem\xc3\xb8lle Papirfabrik blev lukket samme \xc3\xa5r. Papirmaskinerne blev nedtaget og eksporteret til Kina._NEWLINE_Stora var heller ikke interesseret i Silkeborg Papirfabriks produktionsprofil, s\xc3\xa5 man gik p\xc3\xa5 jagt efter nye ejere. Det lykkedes, og den tyske papirkoncern Drewsen Spezialpapiere GmbH & Co. KG i Lachendorf overtog derfor i 1993 aktiemajoriteten i Silkeborg. Fabrikken var i sving frem til maj 2000, hvor den blev lukket. Siden er omr\xc3\xa5det blev ombygget til hotel- og erhvervsform\xc3\xa5l."